CELEX: 52018PC0567
Language: fi
Date: 2018-08-01
Title: Ehdotus EUROOPAN PARLAMENTIN JA NEUVOSTON ASETUS asetuksen (EY) N:o 391/2009 muuttamisesta siltä osin kuin on kyse Yhdistyneen kuningaskunnan eroamisesta unionista

EUROOPAN KOMISSIO
            Bryssel 1.8.2018
            COM(2018) 567 final
            2018/0298(COD)
            Ehdotus
            EUROOPAN PARLAMENTIN JA NEUVOSTON ASETUS
            asetuksen (EY) N:o 391/2009 muuttamisesta siltä osin kuin on kyse Yhdistyneen kuningaskunnan eroamisesta unionista
            (ETA:n kannalta merkityksellinen teksti)
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Yhdistynyt kuningaskunta ilmoitti 29. maaliskuuta 2017 aikomuksestaan erota unionista Euroopan unionista tehdyn sopimuksen 50 artiklan nojalla. Tämä tarkoittaa sitä, että jollei ratifioidussa erosopimuksessa määrätä eri päivämäärästä, unionin primaarioikeuden ja johdetun oikeuden soveltaminen Yhdistyneeseen kuningaskuntaan lakkaa 30. päivästä maaliskuuta 2019, jäljempänä ’eropäivämäärä’. Tämän seurauksena Yhdistyneestä kuningaskunnasta tulee kolmas maa.
            
            
               Ellei erosopimukseen mahdollisesti sisällytettävistä siirtymäjärjestelyistä muuta johdu, meriliikennettä koskevaa EU:n lainsäädäntöä ei enää sovelleta Yhdistyneeseen kuningaskuntaan. Yksi niistä unionin oikeuden osa-alueista, joihin vaikutukset kohdistuisivat, on sellaisten laitosten hyväksyminen unionin tasolla, jotka tarjoavat jäsenvaltioiden lipun alla purjehtivien alusten tarkastus- ja katsastuspalveluja, jäljempänä ’hyväksytyt laitokset’.  
            
            
               Asetuksen (EY) N:o 391/2009
                  1
               , jäljempänä ’asetus’, 8 artiklan 1 kohdassa edellytetään, että komissio arvioi yhdessä sen jäsenvaltion kanssa, joka on alun perin esittänyt laitosta koskevan hyväksymispyynnön, EU:n tasolla hyväksytyt alusten tarkastus- ja katsastuslaitokset (hyväksytyt laitokset) vähintään joka toinen vuosi. Laitokset, jotka asianomainen jäsenvaltio oli alun perin hyväksynyt aikaisemman lainsäädännön nojalla ja joilla on nyt EU:n tason hyväksyntä asetuksen 15 artiklan 1 kohdan nojalla, olisi arvioitava samalla tavalla. Näin ollen jäsenvaltiota, joka on 15 artiklan 1 kohdan mukaisesti alun perin hyväksynyt nämä laitokset, olisi pidettävä vastuujäsenvaltiona, joka osallistuu komission toteuttamaan arviointiin asetuksen 8 artiklan 1 kohdan mukaisesti.
            
            
               Asetuksen 7 ja 8 artiklan mukaan hyväksyttyjen laitosten on EU:n tason hyväksynnän pitämiseksi edelleen voimassa täytettävä asetuksen liitteessä I vahvistetut edellytykset ja vähimmäisvaatimukset. Tämä tarkistetaan komission ja vastuujäsenvaltion 8 artiklan 1 kohdan mukaisesti toteuttamien säännöllisten uudelleenarviointien avulla.
            
            
               Eroamisensa jälkeen Yhdistynyt kuningaskunta ei voi enää osallistua asetuksen 8 artiklan 1 kohdan mukaisiin arviointeihin niiden laitosten osalta, joiden vastuujäsenvaltiona se toimii. Sen vuoksi näiden laitosten hyväksynnän voimassa pysyminen EU:n tasolla voitaisiin asettaa kyseenalaiseksi, eikä asiasta olisi mahdollista saada riittävää oikeusvarmuutta asetuksen voimassa olevien säännösten nojalla.
            
            
               Jos laitokset menettävät EU:n tason hyväksynnän Yhdistyneen kuningaskunnan eroamisen seurauksena, tällä voi olla haitallisia vaikutuksia niiden EU:n 27 jäsenvaltion lipun käytön kilpailukyvylle ja houkuttelevuudelle, jotka ovat valtuuttaneet nämä hyväksytyt laitokset toteuttamaan puolestaan alusten lakisääteiset tarkastukset ja katsastukset sekä niiden todistuskirjojen antamisen. Kyseisillä hyväksytyillä laitoksilla on tällä hetkellä hyväksyntäsopimuksia EU-27:n jäsenvaltioiden enemmistön kanssa, ja Yhdistyneen kuningaskunnan eroamisen jälkeen jäsenvaltiot eivät voisi hyödyntää näiden hyväksyttyjen laitosten palveluja lippunsa alla purjehtiviin aluksiin. Samoin alusten omistajat, jotka käyttävät näitä laitoksia luokitusta varten, joutuisivat päättämään, siirtävätkö ne aluksensa EU:n ulkopuolisen lipun alle vai rikkovatko ne nykyisiä yksityisoikeudellisia sopimuksiaan, jotka he ovat tehneet näiden laitosten kanssa alustensa luokituksesta.
            
            
               Tämän ehdotuksen tarkoituksena on lisätä oikeusvarmuutta, varmistaa toiminnan jatkuvuus kyseessä olevien alusten omistajien osalta ja säilyttää EU-27:n jäsenvaltioiden lippujen kilpailukyky.
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Tämä ehdotus on välttämätön Yhdistyneen kuningaskunnan unionista eroamisen vuoksi, ja sen soveltamisala rajoittuu merkityksellisten seurausten käsittelemiseen. Asetuksen keskeiset poliittiset tavoitteet säilyvät ennallaan.
               
            
            
               •Yhdenmukaisuus unionin muiden politiikkojen kanssa
            
            
               
                  Ehdotus vastaa kaikilta osin neuvoston valtuutusta neuvotella Yhdistyneen kuningaskunnan kanssa sen eroamisesta unionista.
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Ehdotus perustuu SEUT-sopimuksen 100 artiklan 2 kohtaan.
               
            
            
               •Toissijaisuusperiaate (jaetun toimivallan osalta)
            
            
               
                  Ehdotetulla säädöksellä on tarkoitus muuttaa voimassa olevan unionin säädöksen sisältöä, mikä voidaan saavuttaa vain unionin tason toimilla.
               
            
         
         
            
               •Suhteellisuusperiaate
            
            
               
                  Ehdotuksen katsotaan olevan oikeasuhteinen, koska sillä tehdään tarvittavat muutokset lainsäädäntöön eikä ylitetä sitä, mikä on tarpeen sen tavoitteen saavuttamiseksi eli Yhdistyneen kuningaskunnan unionista eroamisesta aiheutuvan oikeudellinen epävarmuuden poistamiseksi. Sillä tehdään lainsäädäntöön muutokset, jotka ovat tarpeen EU-27:n jäsenvaltioiden lippujen kilpailukyvyn varmistamiseksi.
               
            
            
               •Toimintatavan valinta
            
            
               
                  Koska säädöksellä muutetaan Euroopan parlamentin ja neuvoston asetusta, ehdotettu muutos on ainoa soveltuva muoto.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
            
               
                  Ei sovelleta.
               
            
            
               •Sidosryhmien kuuleminen
            
            
               
                  Uudelleenarviointiprosessia koskevat ongelmat, jotka liittyvät Yhdistyneen kuningaskunnan unionista eroamiseen, on saatettu asianomaisten sidosryhmien tietoon meriliikennettä koskevassa komission tiedonannossa
                     2
                  .
               
               
                  Asianomaisille sidosryhmille ja jäsenvaltioille annettiin tilaisuus antaa ehdotetusta aloitteesta palautetta Euroopan komission paremman sääntelyn portaalissa (”Ota kantaa”) kahden viikon ajan.
               
               
                  Palautejakson aikana, joka alkoi 28. kesäkuuta ja päättyi 12. heinäkuuta 2018, huomautuksia saatiin yhdeltä sidosryhmältä. Ehdotetun aloitteen tavoitetta luoda lisää oikeusvarmuutta ja selkeyttä ja säilyttää EU-27:n alusten omistajien kilpailukyky pidettiin yleisesti hyvänä asiana. Palaute on soveltuvin osin otettu huomioon ehdotusta laadittaessa.
               
            
            
               •Asiantuntijatiedon keruu ja käyttö
            
            
               
                  Palautetta ja teknistä asiantuntija-apua saatiin sidosryhmiltä ja jäsenvaltioilta sekä Euroopan meriturvallisuusvirastolta. Ehdotuksen tueksi tehtiin myös oikeudellinen analyysi Yhdistyneen kuningaskunnan eroamisen seurauksista hyväksyttyihin laitoksiin liittyvällä toiminnan osa-alueella.
               
            
            
               •Vaikutustenarviointi
            
            
               
                  Paremman sääntelyn suuntaviivojen mukaan vaikutustenarviointia ei tarvita, koska suunnitellulla toimenpiteellä ei odoteta olevan merkittäviä vaikutuksia ja koska käytettävissä ei ehdotetun vaihtoehdon lisäksi ole muita olennaisesti erilaisia toimintapoliittisia vaihtoehtoja.
               
            
            
               •Perusoikeudet
            
            
               
                  Ehdotuksella ei ole vaikutuksia perusoikeuksien suojeluun.
               
            
            
               4.TALOUSARVIOVAIKUTUKSET
            
            
               
                  Ei sovelleta.
               
            
            
               5.LISÄTIEDOT
            
         
         
            
               •Toteuttamissuunnitelmat, seuranta, arviointi ja raportointijärjestelyt
            
            
               
                  Sen arvioimiseksi, onko tällä aloitteella saavutettu edellä mainittu tavoite aiheuttamatta tahattomia seurauksia kilpailulle, ehdotuksen 2 artiklaan on otettu mukaan tarkistuslauseke.
               
            
            
               •Ehdotukseen sisältyvien säännösten yksityiskohtaiset selitykset
            
            
               
                  Ehdotuksella pyritään ratkaisemaan Yhdistyneen kuningaskunnan eroamisesta aiheutuva oikeudellinen epävarmuus, joka liittyy niiden laitosten hyväksynnän voimassaolon jatkumiseen, joiden osalta Yhdistynyt kuningaskunta toimii komission toteuttamaan arviointiin osallistuvana vastuujäsenvaltiona. Säännöksillä mahdollistettaisiin nykyisten järjestelyjen jatkaminen kyseisten laitosten ja niiden EU-27:n jäsenvaltioiden välillä, jotka ovat allekirjoittaneet hyväksyntäsopimuksia, jolloin kyseiset laitokset voisivat suorittaa alusten tarkastuksia ja katsastuksia jäsenvaltioiden puolesta ja jolloin varmistettaisiin turvallisuuden keskeytymättömyys.
               
               
                  Säädösehdotuksella muutettaisiin asetuksen 8 artiklan 1 kohtaa korvaamalla nykyinen edellytys, jonka mukaan ainoastaan vastuujäsenvaltio osallistuu komission säännöllisesti toteuttamaan arviointiprosessiin, säännöksellä, jonka mukaan prosessiin voi osallistua mikä tahansa jäsenvaltio, joka on valtuuttanut jonkin hyväksytyn laitoksen. Näin komission olisi mahdollista suorittaa arviointi minkä tahansa jäsenvaltion kanssa, joka on valtuuttanut asianomaisen hyväksytyn laitoksen toimimaan puolestaan direktiivin 2009/15/EY
                     3
                   3 artiklan 2 kohdan soveltamiseksi, eikä pelkästään vastuujäsenvaltion kanssa.
               
               
                  Edellä mainittu ratkaisu valittiin tehokkaimmaksi ja vaikuttavimmaksi tavaksi puuttua Yhdistyneen kuningaskunnan eroamisesta aiheutuvaan oikeudelliseen epävarmuuteen hyväksyttyihin laitoksiin liittyvällä osa-alueella. Ehdotetulla säädöksellä ratkaistaisiin oikeudellinen epävarmuus syrjimättömällä tavalla niiden jäsenvaltioiden osalta, jotka ovat valtuuttaneet hyväksyttyjä laitoksia toimimaan puolestaan.
               
               
                  Ehdotuksella saavutetaan myös tavoite, joka koskee toiminnan jatkuvuuden turvaamista sekä kyseisten laitosten kanssa yhteistyötä tekevien EU-27:n jäsenvaltioiden lippujen kilpailukykyä. 
               
               
                  Asetuksella olisi ainoastaan korjattava mahdolliset kielteiset vaikutukset, jotka Yhdistyneen kuningaskunnan unionista eroaminen aiheuttaa tai tuo mukanaan 27 jäsenvaltion lipuille. Komission olisi raportoitava asetuksen vaikutuksista asianmukaisen tai riittävän soveltamisajan jälkeen, erityisesti sellaisten seurausten havaitsemiseksi, jotka voisivat ulottua tämän asetuksen soveltamisalan ulkopuolelle.
               
            
            
               2018/0298 (COD)
            
            
               Ehdotus
            
            
               EUROOPAN PARLAMENTIN JA NEUVOSTON ASETUS
            
            
               asetuksen (EY) N:o 391/2009 muuttamisesta siltä osin kuin on kyse Yhdistyneen kuningaskunnan eroamisesta unionista
            
            
               (ETA:n kannalta merkityksellinen teksti)
            
            
               EUROOPAN PARLAMENTTI JA EUROOPAN UNIONIN NEUVOSTO, jotka
            
            
               ottavat huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan,
            
            
               ottavat huomioon Euroopan komission ehdotuksen,
            
            
               sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               ottavat huomioon Euroopan talous- ja sosiaalikomitean lausunnon
                  4
               ,
            
            
               ottavat huomioon alueiden komitean lausunnon
                  5
               ,
            
            
               noudattavat tavallista lainsäätämisjärjestystä,
            
         
         
            
               sekä katsovat seuraavaa:
            
            
               (1)Yhdistynyt kuningaskunta ilmoitti 29 päivänä maaliskuuta 2017 Eurooppa-neuvostolle aikomuksestaan erota unionista Euroopan unionista tehdyn sopimuksen 50 artiklan nojalla. Tämä tarkoittaa sitä, että jollei erosopimuksessa määrätä eri päivämäärästä tai jollei Eurooppa-neuvosto yhteisymmärryksessä Yhdistyneen kuningaskunnan kanssa sovi eri päivämäärästä, unionin oikeuden soveltaminen Yhdistyneeseen kuningaskuntaan lakkaa 30 päivästä maaliskuuta 2019. Tämän seurauksena Yhdistyneestä kuningaskunnasta tulee kolmas maa.
            
            
               (2)Euroopan parlamentin ja neuvoston asetus (EY) N:o 391/2009
                  6
                ja Euroopan parlamentin ja neuvoston direktiivi 2009/15/EY
                  7
                muodostavat yhdessä sääntelykehyksen alusten tarkastusta, katsastusta ja niiden todistuskirjojen antamista varten hyväksyttyjen laitosten toiminnalle.
            
            
               (3)Asetuksen (EY) N:o 391/2009 8 artiklan 1 kohdan mukaan komissio arvioi yhdessä sen jäsenvaltion kanssa, joka on esittänyt laitosta koskevan hyväksymispyynnön, unionin tasolla hyväksytyt alusten tarkastus- ja katsastuslaitokset, jäljempänä ”hyväksytyt laitokset”, säännöllisesti ja vähintään joka toinen vuosi.
            
            
               (4)Yhdenvertaiseen kohteluun liittyvistä syistä komission olisi arvioitava laitokset yhdessä sen jäsenvaltion kanssa, joka on alun perin neuvoston direktiivin 94/57/EY
                  8
                mukaisesti hyväksynyt kyseiset laitokset, joilla on nyt unionin hyväksyntä asetuksen (EY) N:o 391/2009 15 artiklan 1 kohdan nojalla.
            
            
               (5)Asetuksen (EY) N:o 391/2009 7 ja 8 artiklan mukaan hyväksyttyjen laitosten on unionin tason hyväksynnän pitämiseksi edelleen voimassa täytettävä kyseisen asetuksen liitteessä I vahvistetut edellytykset ja vähimmäisvaatimukset. Tämä tarkistetaan komission ja asiaankuuluvan jäsenvaltion asetuksen (EY) N:o 391/2009 8 artiklan 1 kohdan mukaisesti toteuttaman jatkuvan arvioinnin avulla. Sen vuoksi säännölliset arvioinnit ovat tärkeässä asemassa laitosten hyväksynnän voimassaolon jatkumisen kannalta.
            
            
               (6)Unionista eroamisensa jälkeen Yhdistynyt kuningaskunta ei enää voi osallistua asetuksen (EY) N:o 391/2009 8 artiklan 1 kohdan mukaisesti suoritettaviin arviointeihin.
            
            
               (7)Yhdistyneen kuningaskunnan alun perin hyväksymillä laitoksilla on tällä hetkellä unionin hyväksyntä, ja muut jäsenvaltiot ovat antaneet niille alusten tarkastusta ja katsastusta sekä niiden todistuskirjojen antamista koskevia tehtäviä direktiivin 2009/15/EY 3 artiklan 2 kohdan mukaisesti. Sen vuoksi on tarpeen muuttaa asetuksen (EY) N:o 391/2009 8 artiklan 1 kohtaa sen varmistamiseksi, että kyseisiä laitoksia arvioidaan edelleen kyseisen säännöksen vaatimusten mukaisesti.
            
            
               (8)On myös tarpeen ottaa huomioon valvontavelvoitteet, jotka jäsenvaltioiden on täytettävä direktiivin 2009/15/EY 9 artiklan nojalla. Tätä varten komission olisi suoritettava asetuksen (EY) N:o 391/2009 mukainen hyväksyttyjen laitosten arviointi yhdessä sen jäsenvaltion kanssa, joka on valtuuttanut – tai niiden jäsenvaltioiden kanssa, jotka ovat valtuuttaneet – kyseisen hyväksytyn laitoksen direktiivin 2009/15/EY 3 artiklan 2 kohdan mukaisesti.
            
            
               (9)Tätä asetusta olisi sovellettava sitä päivää seuraavasta päivästä, jona unionin oikeuden ja erityisesti asetuksen (EY) N:o 391/2009 soveltaminen Yhdistyneeseen kuningaskuntaan lakkaa,
            
            
               OVAT HYVÄKSYNEET TÄMÄN ASETUKSEN:
            
            
               1 artikla
            
            
               Korvataan asetuksen (EY) N:o 391/2009 8 artiklan 1 kohta seuraavasti:
            
            
               ”1. Komissio arvioi kaikki hyväksytyt laitokset yhdessä sen jäsenvaltion (niiden jäsenvaltioiden) kanssa, joka on valtuuttanut (jotka ovat valtuuttaneet) ne direktiivin 2009/15/EY 3 artiklan 2 kohdan mukaisesti, säännöllisesti ja vähintään joka toinen vuosi tarkistaakseen, että ne täyttävät tähän asetukseen perustuvat velvoitteet ja liitteessä I säädetyt vähimmäisvaatimukset. Arvioinnin on rajoituttava hyväksyttyjen laitosten niihin toimiin, jotka kuuluvat tämän asetuksen soveltamisalaan.
            
            
               2 artikla
            
            
               Komissio antaa Euroopan parlamentille ja neuvostolle kertomuksen tämän asetuksen vaikutuksista viimeistään kolmen vuoden kuluttua sen soveltamisen alkamispäivästä.
            
            
               3 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Sitä sovelletaan sitä päivää seuraavasta päivästä, jona unionin oikeuden soveltaminen Yhdistyneeseen kuningaskuntaan lakkaa.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
         
         
            
               Tehty Brysselissä
            
            
               
                  Euroopan parlamentin puolesta
                        Neuvoston puolesta
               
               
                  Puhemies
                        Puheenjohtaja
               
            
         
         
            
                  
                     (1)
                  
                        Euroopan parlamentin ja neuvoston asetus (EY) N:o 391/2009, annettu 23 päivänä huhtikuuta 2009, alusten tarkastamis- ja katsastamislaitoksia koskevista yhteisistä säännöistä ja standardeista (EUVL L 131, 28.5.2009, s. 11).
               
               
                  
                     (2)
                  
                        Tiedonanto sidosryhmille – Yhdistyneen kuningaskunnan ero Euroopan unionista ja meriliikennettä koskevat EU:n säännöt,
                  https://ec.europa.eu/transport/sites/transport/files/legislation/brexit-notice-to-stakeholders-maritime-transport.pdf
               
               
                  
                     (3)
                  
                        Euroopan parlamentin ja neuvoston direktiivi 2009/15/EY, annettu 23 päivänä huhtikuuta 2009, alusten tarkastamiseen ja katsastamiseen valtuutettuja laitoksia sekä merenkulun viranomaisten asiaan liittyviä toimia koskevista yhteisistä säännöistä ja standardeista (EUVL L 131, 28.5.2009, s. 47).
               
               
                  
                     (4)
                  
                        EUVL C , , s. .
               
               
                  
                     (5)
                  
                        EUVL C , , s. .
               
               
                  
                     (6)
                  
                        Euroopan parlamentin ja neuvoston asetus (EY) N:o 391/2009, annettu 23 päivänä huhtikuuta 2009, alusten tarkastamis- ja katsastamislaitoksia koskevista yhteisistä säännöistä ja standardeista (EUVL L 131, 28.5.2009, s. 11).
               
               
                  
                     (7)
                  
                        Euroopan parlamentin ja neuvoston direktiivi 2009/15/EY, annettu 23 päivänä huhtikuuta 2009, alusten tarkastamiseen ja katsastamiseen valtuutettuja laitoksia sekä merenkulun viranomaisten asiaan liittyviä toimia koskevista yhteisistä säännöistä ja standardeista (EUVL L 131, 28.5.2009, s. 47).
               
               
                  
                     (8)
                  
                        Neuvoston direktiivi 94/57/EY, annettu 22 päivänä marraskuuta 1994, alusten tarkastamiseen ja katsastamiseen valtuutettuja laitoksia sekä merenkulun viranomaisten asiaan liittyviä toimia koskevista yhteisistä säännöistä ja standardeista (EYVL L 319, 12.12.1994, s. 20).